कार से उतरकर ऑफिस जा रहा था; पीछा कर रहे अपराधी ने 21 सेकंड में वारदात को दिया अंजाम
Jharkhand Ranchi Coal Businessman Ranjit Gupta Murder Video Update, Follow Ranchi News, Crime, and Reports Updates On Dainik Bhaskar (दैनिक भास्कर) राजधानी रांची में अपराधियों ने सुबह-सुबह कोयला कारोबारी को उसकी ऑफिस के गेट पर गोली मारी। घटना शुक्रवार की है।
राजधानी रांची में अपराधियों ने सुबह-सुबह कोयला कारोबारी को उसकी ऑफिस के गेट पर गोली मारी। घटना शुक्रवार की है। वारदात का सीसीटीवी फुटेज सामने आया है। जिसमें दिख रहा है कारोबारी रंजीत गुप्ता रोजाना की तरह ओल्ड अरगोड़ा चौक के पास अपने ऑफिस पहुंचे थे।
वो कार से उतरे और अपने ऑफिस की ओर बढ़ने लगे। पीछे से कंधे पर बैग लिए एक युवक आ रहा है। उसके गले में गमछा है, जिसके पीछे उसने पिस्टल छिपा रखी है। साथ-साथ एक बाइक सवार भी है।
इसी बीच रंजीत की कार यू-टर्न लेती है, और कारोबारी अपने दफ्तर की तरफ बढ़ते हैं। इतने में पीछे से आ रहा युवक उस पर ताबड़तोड़ फायरिंग करने लगता है। कारोबारी रंजीत बचने की कोशिश में हाथ-पैर मारते हैं।
फायरिंग के बाद आसपास के लोग भी शोर मचाने लगाते हैं। इधर फायरिंग करने वाला अपराधी बड़े आराम से थोड़ी आगे इंतजार कर रहे अपने बाइक सवार साथी की बाइक पर बैठकर फरार हो जाता है।
तस्वीरों में देखिए पूरी वारदात--
21 सेकेंड में पूरी वारदात को दिया अंजाम
9:58:33 बजे: कारोबारी पुराना अरगोड़ा चौक के पास अपने ऑफिस पहुंचे। ठीक उसी समय दो अपराधी पीछा करते पहुंच गए। अपराधियों ने पहले ही उनकी रेकी कर रखी थी। शुक्रवार को जैसे ही वे गाड़ी से उतरे, उन पर गोली चला दी।
9:58:50 बजे: एक अपराधी ने रंजीत गुप्ता को सामने से गोली मारी, जबकि दूसरा बाइक पर बैठा रहा। रंजीत गुप्ता ने गोली लगने के बाद भी हिम्मत नहीं हारी। गोली लगने के बावजूद वे अपराधी पर पैर चलाने लगे।
9:58:54 बजे: जब दूसरी गोली चलाई तो वे सरक कर पीछे हट गए, जिससे गोली जमीन पर लगी। इधर, फायरिंग की आवाज सुनकर आसपास के लोग वहां जुट गए। भीड़ को देखकर दोनों अपराधी वहां से भाग निकले।
अपराधियों को कारोबारी नहीं पहचानते- सिटी एसपी
मामले की जांच करने पहुंचे रांची सिटी एसपी शुभांशू जैन ने बताया कि कोयला कारोबारी पर फायरिंग की गई है। दो राउंड गोली चलाई गई। कारोबारी खतरे से बाहर है। अपराधियों को वो नहीं पहचानते थे। मामले की जांच की जा रही है।
सर चिल्लाने लगे तो हम दौड़े- ड्राइवर
रंजीत गुप्ता के ड्राइवर शंकर ने बताया कि सर को लेकर ऑफिस पहुंचे थे। मैं गाड़ी घुमा रहा था। सर फोन पर बात कर रहे थे। तभी दो लोग आए। एक बाइक पर था। बाइक स्टार्ट थी। एक ने सर पर दो गोलियां चलाई। वो गिर गए और चिल्लाने लगे बचाओ-बचाओ। हम सर की तरफ दौड़े तब तक दोनों अपराधी भाग गए।
अपराधी पहले से कर रहे थे पीछा
घटना के बाद पुलिस ने आसपास लगे सीसीटीवी को खंगाला तो पता चला कि अपराधी बाइक पर उनका पहले से ही पीछा कर रहे थे। अपराधियों ने पूरी रेकी कर रखी थी। उन्हें पता था कि कारोबारी गुप्ता किस समय घर से ऑफिस के लिए निकलते हैं।
बेहतर इलाज के लिए दिल्ली गए
कारोबारी रंजीत गुप्ता को पेट में गोली लगी। फायरिंग के बाद रंजीत सड़क पर गिर गए और अपराधी पर पैर चलाने लगे। इस बीच आसपास के लोग पहुंचे तो अपराधी फरार हो गए। ड्राइवर और ऑफिस स्टाफ उन्हें रिम्स ले गए। दोपहर में रंजीत गुप्ता के परिजन उन्हें बेहतर इलाज के लिए एयर एंबुलेंस से दिल्ली ले गए। पुलिस को आशंका है कि रंगदारी नहीं देने पर गोलीबारी की यह घटना हुई है।
पत्नी ने दर्ज करायी प्राथमिकी
कोयला कारोबारी रंजीत कुमार गुप्ता की पत्नी मंजू गुप्ता ने अरगोड़ा थाने में एफआईआर दर्ज कराई है। अपने एफआईआर में उन्होंने लिखाया है कि उनके पति कोयला कारोबारी रंजीत कुमार गुप्ता मुरी के हिंडाल्को प्लांट जाने वाले थे। वहां दोपहर में मीटिंग थी। इसी बीच घात लगाए अपराधियों ने गोली मार दी। मंजू गुप्ता ने अज्ञात लोगों के खिलाफ मामला दर्ज कराया है। उन्होंने बताया कि घटना के संबंध में जानकारी पति रंजीत गुप्ता के ड्राइवर शंकर से फोन पर हुई।
तीन दिन में दूसरी वारदात
बीते तीन दिन में खुलेआम गोलीबारी की ये दूसरी वारदात है। दो दिन पहले ही रांची के जाने माने बिल्डर रहे स्वर्गीय कमल भूषण के अकाउंटेंट संजय सिंह की सरेआम गोली मार कर हत्या कर दी गई थी। इस घटना में शामिल कोई भी अपराधी अभी तक गिरफ्तार नहीं किया जा सका है। अभी एक घटना की पड़ताल में पुलिस जुटी ही हुई है कि अपराधियों ने दूसरी घटना को अंजाम दे दिया।